**ריכוז החלטות ועדת הרכישות המרכזית מיום 20/11/2016 להתקשרויות פטורות ממכרז:**

**תחזוקת מערכת גילוי וכיבוי אש בבית המיון בת"א - דרישה 126329**

1. מאושרת התקשרות ללא מכרז, בהתאם לתקנה 3(29) לתקנות חובת המכרזים, עם חברת 'ארדן מערכות גילוי וכיבוי אש יו.אל 2002 בע"מ', כמפורט להלן:
2. למתן שירותי תחזוקה שנתיים למערכת גילוי אש בבית המיון בתל-אביב, בסכום של 30,000 ₪ לשנה.
3. לביצוע תיקונים, עבודות נוספות, שדרוג והרחבת המערכת, עפ"י דרישת חברת הדואר, בסכום מסגרת של עד 20,000 ₪ לשנה.
4. תקופת ההתקשרות עד 3 שנים.
5. ההתקשרות מאושרת לאחר שפורסמה הודעה באתר החברה על כוונתה להתקשר עם חברת ארדן כספק יחיד לתחזוקת המערכת ולא התקבלה כל תגובה, ובהתאם למכתבו של מנהל הבטחון לפיו חברת ארדן הינה היחידה המסוגלת לספק את השירות למערכת גילוי וכיבוי אש בבית המיון בת"א.
6. ההתקשרות טעונה אישור מנכ"ל.

**שרותי תחזוקה למערכת מיזוג אויר במרכז – דרישה 21012**

עד לסיום הליכי המכרז, מאשרת הועדה להאריך את ההתקשרות עם 'ת.ד.ל. אחזקה ושירותים' לתחזוקת מערכת מיזוג אוויר (כולל חלקים) בחודשיים נוספים, בסכום של 64,346 ₪ בתוספת מע"מ.

ההתקשרות פטורה ממכרז בהתאם לתקנה 34(2) לתקנות חובת המכרזים.

**עבודות התאמה לדוורים בראשל"צ – דרישה 104854**

מאושרת הרחבת היקף ההתקשרות עם באזא פרויקטים, בהתאם לתקנה 3(4) לתקנות חובת המכרזים, בסכום של 16,263₪. סך התוספת המצטברת מהווה כ- 52% מסכום ההתקשרות המקורי.

הרחבת ההתקשרות נדרשת עקב בניית חדר נוסף ומאושרת מטעמים של חסכון ויעילות.

הגדלת היקף העבודות בפרויקט נבעה מכך שתוכנית השיפוץ הורחבה וכללה גם שטח לדוורי חולון, דבר שהגדיל את היקף שטח ההתאמה ל-1,190 מ"ר (גידול של 105% בשטח המשופץ).

**ייצור והתקנת מיגון לאנטנות RFID – דרישה 124862**

בהמשך להחלטת הועדה מיום 11.10.2016, מאשרת הועדה את המלצת אגף מערכות מידע לקבלת שירותי תחזוקה לאנטנות ע"פ קריאה, בעלות של 2,100 ₪ בתוספת מע"מ לכל עמוד או תחזוקה שנתית כוללת, שיטת התחזוקה תהיה באופן המיטיבי עם חברת הדואר.

חברת מוטורולה תספק אחריות לשנה למיגון האנטנות.

**שירותי מוניות להובלת חבילות ודברי דואר ברחבי הארץ – דרישה 125721**

מאושרת התקשרות ללא מכרז ע"פ תקנה 3(29) לתקנות חובת המכרזים עם חברת 'גט טקסי' למתן שירותי מוניות להובלת חבילות ודברי דואר ברחבי הארץ בסך של 166,000 ₪ בתוספת מע"מ לתקופה של 3 שנים, כמפורט להלן:

* סך של 36,000 ₪ השקעה בפיתוח והתאמת מערכות דואר ישראל לעבודה עם חברת 'גט טקסי'. (200 שעות \* 180 ₪ לשעה)
* סכום מסגרת של עד 26,000 ₪ למתן שירותי הובלת דברי הדואר בשנת ההתקשרות הראשונה (בגין כל משלוח יחיד במחיר של 30-35 ₪, תקבל 'גט טקסי' 25-30 ₪).
* סכום מסגרת של עד 52,000 ₪ לשנה למתן שירותי הובלת דברי הדואר לשנת ההתקשרות השניה והשלישית (בהנחה שהיקף הפעילות יוכפל).

בהתאם לתקנות פורסמה באתר האינטרנט של חברת הדואר הכוונה להתקשר עם חברת 'גט טקסי' כספק יחיד לקבלת השירותים. התקבלה פניית חברת 'אורון הובלות'. בשיחה שקיימו עימו נציגי אגף מערכות מידע הובהר שאינו מסוגל לבצע את השירות הנדרש.

ע"פ התקנות ההתקשרות טעונה אישור מנכ"ל.

ההתקשרות מאושרת לשליחות מסירת חבילות מהירה בלבד.